Per nadal podeu venir a consultar la biblioteca del Museu Marítim ja que obrim tots els dies laborables en l'horari habitual. És a dir, el 24, 28, 29, 30, 31 de desembre, 4 i 5 de gener.\nA la foto l'escut reial de Pere El Cerimoniós que està situat a la sala de lectura de la Biblioteca del Museu Marítim.\nUs desitgem a tots unes bones festes i un 2010 on no hi falti la il·lusió per descobrir i aprendre.\nPublicat per ROSA 4 comentaris :\nPublicat per ROSA 3 comentaris :\nDimecres passat vàrem rebre la visita de professors de secundària. Vam exposar com la biblioteca del MMB pot ajudar els alumnes a fer els seus treballs de recerca, dotant-los de les eines bàsiques per usar els nostres recursos i serveis. Els nostre objectiu és que aprenguin a trobar la informació que necessiten a través de tots els productes que elabora la biblioteca (catàleg, guies temàtiques, recursos temàtics a internet a través de Delicious). Ho vam il·lustrar a través de la presentació que us mostrem a continuació.\nBiblioteca del Museu Maritim com a suport a la recerca dels estudiants de secundària\nVegeu més presentacions de Biblioteca MMB.\nEls assistents van estar tan interessats en les guies temàtiques que hem anat elaborant al llarg del temps que varen acabar amb les existències. Gràcies a ells, a part de reimprimir més còpies farem guies també sobre Fars i sobre Mestres d'aixa.\nLes Guies temàtiques inclouen la bibliografia que sobre el tema té la Biblioteca així com recursos informatius a través d'internet. Properament les anirem penjant a internet tal com ja s'ha fet amb la dedicada a Monturiol, la de la Guerra civil o la de Condicions laborals. També tenim guies sobre: Astronomia, Cartografia medieval, Arqueologia subaquàtica, Història naval. Batalles navals, Dona i mar, Drassanes Reials, Navegació a l’antic Egipte, Expedicions polars, Exvots, Fotografia marítima, Galeres, Guerra civil espanyola, Historiografia marítima, Naufragis, Vaixells negrers, Patrimoni subaquàtic, Pintura, Pirates, Restauració de vaixells històrics, Salvament marítim, Vida a bord, Xabecs, Navegació a la Xina i Vaixells escola espanyols.\nAquestes guies es van actualitzant a mesura que adquirim nous materials. Ens podeu demanar una guia sobre qualsevol tema marítim del qual la Biblioteca tingui documents o dades.\nCategories activitats , serveis\nDilluns 23 de novembre es va inaugurar l’exposició Immersió al Museu Marítim de Barcelona que restarà oberta fins al 30 de maig del 2010. Aquesta mostra forma part dels actes de commemoració de l'Any Monturiol que també inclou una altra important exposició, Narcís Monturiol. Una veu entre utopia i realitat, i que es pot visitar al Museu de l’Empordà de Figueres. Mentre l’exposició del MMB se centra en la navegació submarina a l’exposició de l’Empordà s’ofereix la vessant ideològica, utòpica d’en Narcís Monturiol.\nEl fet més destacat i original de l’any Monturiol ha estat la construcció d’un submarí científic batejat amb el nom d’Ictineu 3. Aquest submarí s’està construint a la drassana de les Drassanes de Barcelona, fins i tot des del carrer podeu veure l’evolució del submarí gràcies als finestrals de l’edifici. Aquest projecte ha estat fruit de la tenacitat de Pere Forès que des de petit se sentia fascinat per la navegació submarina i ara ha vist com el seu somni de construir un submarí es feia realitat.\nAmb motiu d’aquesta exposició a la Biblioteca del Museu Marítim exposem una mostra de la bibliografia sobre Monturiol (llibres, articles de revista i un DVD).\nBibliografia sobre Narcís Monturiol\nCom a complement trobareu una guia temàtica que inclou tota la bibliografia esmentada i els recursos més interessants (webs i videos) que es troben a internet que hem agrupat també al Delicious de la biblioteca.\nA la web de l’Any Monturiol hi ha diversos documents digitalitzats de Narcís Monturiol i alguna de les seves obres obres es troben també a internet:\nMemoria sobre la navegación-submarina. Barcelona: Narciso Ramirez 1860\nLa Biblioteca Universal d’Argentina també ha transcrit la seva obra Navegar por debajo del agua.\nPer acabar us mostrem una presentació que vam fer per Sant Jordi del 2007 on relacionàvem els pensaments i obres de tres personatges visionaris, curiosos defensors de les seves idees, la llibertat i la justícia.\nCuriosos, laboriosos, incansables\nVegeu més presentacions de Biblioteca Museu Marítim\nCategories activitats , fons , Monturiol\nUn any de Bitàcola\nLa Bitàcola MMB avui fa un any i estem molt contents. Contents per les visites, contents per vosaltres que ens seguiu, feliços perquè hem aconseguit fer més visible la Biblioteca - els seus serveis, les activitats i el fons.\nFa tot just dues setmanes hem compartit una estona amb companys d'altres blogs marítims. Ens han encomanat el seu entusiasme i hem confirmat que la web social és un recurs inigualable per traçar llaços i aliances, obert a tothom, només calen ganes i temps.\nEncetem el nou any amb el desig de continuar comptant amb vosaltres, d'aprendre de les vostres experiències, d'explicar-vos noves històries, de compartir els materials i coneixements que es troben en aquest centre únic sobre la cultura i la història marítima, la Biblioteca del Museu Marítim de Barcelona.\nEstem preparant una celebració, us mantindrem informats.\nPublicat per Biblioteca MMB 11 comentaris :\nAlgunes revistes "gratuïtes"\nPotser us estranyarà el títol del post, però sota el terme gratuït, podríem agrupar les revistes d'investigació o de divulgació que permeten la seva consulta en línia (els últims números i/o la revista sencera). Normalment són editades per organisme públic o institucions amb vocació de compartir coneixement i cultura amb els ciutadans. Aci a la casa, tenim la revista Drassana que podeu consultar en format paper i electrònic. Tanmateix, editar en línia és una tendència que en els últims anys s'ha anat expandint i que ofereix més possibilitats per accedir i consultar informació.\nEn relació a l'àmbit marítim, us descriurem quatre revistes en format paper, que també ofereixen els seus continguts en format electrònic:\nRevista de divulgació i informació especialitzada en l'oceanografia i les ciències del mar. Editada per l'Instituto Español de Oceanografía., començà a publicar-se l'any 2005. Principalment, està adreçada als investigadors i científics relacionats amb l'oceanografia, pesca i ciències marines. Els exemplars de la revista (des del primer volum) els trobareu disponible a la seva plana web en format PDF.\nRevista científica d'investigació, de gran prestigi internacional, de les ciències marines. Editada per l'Institut de Ciències del Mar de Barcelona, que pertany al CSIC, comença a publicar-se a partir de l'any 1955. Els principals temes que abarca són la biologia marina, ecologia, pesca, oceanografia i geologia marina. Trobareu els articles en format PDF i, també, un cercador que us permetrà recuperar articles històrics. Disponible a la Biblioteca.\nRevista de divulgació i informació especialitzada, editada per Puertos del Estado, organisme públic sobre l'activitat portuària que depèn del Ministerio de Fomento. Els principals temes tractats són les notícies relacionades amb el món portuari i la marina mercant. En el seu web, trobareu disponible els últims exemplars en format PDF i també hi podreu consultar l'arxiu històric de la revista.\nVolums monogràfics editats per l'Instituto de Historia y Cultura Naval des de l'any 1989. Principalment, recullen les actes de les Jornadas de Historia Marítima, , jornades de gran valor científic i acadèmic, com també, temes monogràfics relacionats amb la història marítima i naval. Digitalitzats recentment, els trobareu en format PDF. Disponibles a la Biblioteca.\nCategories fons , revistes , webs i blogs\nLos Trabajadores del mar de Víctor Hugo\nJuan Andrés, usuari de la Biblioteca, ens recomana el llibre Los Trabajadores del mar de Victor Hugo.\nRecomanació del llibre Los Trabajadores del mar de Victor Hugo\nPodeu trobar molt comentaris a aquesta novel·la en molts blogs i webs, també al de la nostra seguidora del Cuadernos de mareas on detalla perfectament l’argument i les impressions que li ha transmès la seva lectura.\nJuan Andrés, com molts altres lectors, ha quedat fascinat per la narració que Victor Hugo fa dels treballs a la mar i d’una història dramàtica. Ara aprofita la petja que ha deixat en ell aquesta obra per inspirar-se a l’hora de crear la seva obra plàstica. De fet ha vingut a la Biblioteca del Museu Marítim per consultar llibres sobre els vaixells que navegaven en l’època en que està situada la trama.\nCosta de l'illa de Bréhat\nMalgrat les minucioses descripcions, el llibre és de fàcil lectura i gairebé cada frase pot ser presa com un aforisme. “Nada se asemeja tanto a un atentado como un naufragio. La nube, el trueno, la lluvia, las rachas, las olas, las rocas, tanta multitud de cómplices es horrible” o "La ignorancia convida al ensayo ... El saber desconcierta la mayoría de las veces y disuade frecuentemente ... Si Cristóbal Colón hubiera sido un buen cosmógrafo, no hubiera descubierto América”.\nPersonalment m’ha agradat com defineix el terme navegació: “El mar, complicado con viento, es un compuesto de fuerzas. Un buque es un compuesto de máquinas. Las fuerzas son máquinas infinitas, las máquinas son fuerzas infinitas. Entre estos dos organismos, el uno inagotable y el otro inteligente, empéñase este combate que se llama navegación. Una voluntad en un mecanismo sirve de contrapeso a lo infinito. Lo infinito contiene asimismo un mecanismo. Los elementos saben lo que hacen y adónde van. Ninguna fuerza es ciega. El hombre debe vigilar las fuerzas, y procurar descubrir su itinerario."\nSembla que aquesta obra no ha estat mai traduïda al català. Les traduccions al castellà més recents són de l’any 2008 editades per Espasa-Calpe i per l’editorial sevillana Olivo azul.\nSi us animeu a llegir aquesta obra penseu que també la trobareu a la Biblioteca del Museu Marítim.\nCategories recomanacions , usuaris\nPirateria. Recursos d'informació a internet\nEl segrest del vaixell pesquer Alakrana el passat mes d'octubre ha tornat a activar les alarmes de la comunitat mundial. La inestabilitat política a la zona del Corn d'Àfrica propicia els continus segrests de vaixells pesquers i mercants per pirates somalís.\nPer aquest motiu, i en relació a l'article sobre pirateria publicat l'any passat, hem volgut recopilar alguns recursos d'informació per poder entendre a fons aquesta problemàtica. La gran majoria la trobareu en organismes internacionals de seguretat marítima o mitjans de comunicació, entre d'altres destaquem:\nMonogràfic especial fet per l'Armada Española sobre la pirateria. Destalla el paper que desenvolupa l'armada espanyola dins de l'Operació Atalanta, conjuntament amb l'Unió Europea. Per últim, també fa una definició del que es considera pirateria en termes legals, segons la Convención de las Naciones Unidas sobre el Derecho del Mar.\nEU NAVFOR - European Union Naval Force Somalia - Operation Atalanta\nWeb oficial de l'operació naval de la Unió Europea, anomenada Operació Atalanta, contra els actes de pirateria de vaixells mercants de la zona del golf d'Aden a la costa de Somàlia. Trobareu notícies actualitzades diàriament, contingut multimèdia, etc.\nServei d'alerta coordinat per la EU NAVFOR per a capitans i mariners de vaixells mercants i pesquers que treballen a la regió del Corn d'Africa. La seva funció principal és reportar els moviments dels vaixells que operen a la zona i els possibles atacs pirates.\nBBC NEWS - Somalia in crisis\nMonogràfic especial de la BBC que permet a entendre a fons les causes de la pirateria a Somàlia. També recomanem l'apartat Pirate bay, on trobareu entrevistes amb pirates somalis que expliquen els motius per a exercir la pirateria.\nMonogràfic especial del New York Times sobre la pirateria. Trobareu notícies actualitzades diàriament, mapes interactius i continguts multimèdia.\nMapa interactiu que recull els atacs pirates reportats a IMB Piracy Reporting Centre l'any 2009. A la mateixa pàgina, també trobareu els atacs reportats els anys anteriors.\nCategories monogràfics , pirateria , webs i blogs\nI Trobada de blogs de tema marítim al 48è Saló Nàutic Internacional de Barcelona\nCartell de la I Trobada de blogs de tema marítim\nAquest diumenge, a les 12 de migdia esteu convidats a la I Trobada de blogs de tema marítim. El blog és la imatge dels blogaires marítims. En ell reflectim els nostres interessos i és el blog el que ens confereix una personalitat determinada. La Trobada de diumenge ens permetrà veure qui o quines persones s’amaguen darrera cada blog.\nEl “tema marítim” abarca molts tipus de blogs i d’interessos diversos. Post rere post treballem en silenci i podem apreciar lleument les reaccions dels nostres seguidors. Diumenge tindrem l’oportunitat de conèixer què és el que interessa del nostre blog i així millorar la nostra bitàcola. A la Biblioteca ens encantarà conèixer els lectors del blog i poder compartir les diverses experiències amb els blogaires marítims.\nNo volem oblidar que aquesta trobada és possible gràcies a Joan Sol de El Mar és el camí. També volem agrair a l'amic gallec d'en Joan Sol el disseny del cartell de l'acte que reproduïm més amunt.\nRecordeu: Diumenge, 8 de novembre. De 12 a 14 hores.\nLa Taverna - Espai Marina Tradicional - Saló Nàutic de Barcelona\nPublicat per ROSA 5 comentaris :\nCategories activitats , webs i blogs\nCharles J. Merril a la Biblioteca del Museu Marítim\nCharles J. Merril a la\nBiblioteca del MMB\nAquest matí hem rebut la visita de Charles J. Merrill que ens ha lliurat un exemplar del seu llibre Colom: 500 anys enganyats. Ha vingut acompanyat d'en Francesc Albardaner, president del Centre d'Estudis Colombins.\nNo cal dir que la majoria de la premsa s'ha fet ressò de la presentació de la publicació en llengua catalana de l'obra de Merrill que va tenir lloc ahir. La Vanguardia: Dos investigadores de Estados Unidos apoyan la catalanidad de Cristóbal Colón, a l'Avui: 20 anys d'estudi 5oo anys d'engany, a El Punt: Colom més català que genovès, a El País: Un libro analiza los 500 años de engaños sobre Colón.\nAgraïm molt sincerament la donació del llibre ja que és un títol imprescindible per al Fons Colombí de la Biblioteca del Museu Marítim.\nCategories Colom , noves adquisicions\nVestíbul d'entrada a la Biblioteca\nSi pugeu a la biblioteca veureu que el vestíbul d'entrada ha canviat. S’han instal·lat quatre maquetes de vaixells que han estat traslladades des de les naus del Museu perquè allà s'han de fer obres.\nEl Museu comença dilluns una gran renovació, que implica la restauració de les Drassanes Reials de Barcelona i obliga a tancar l’exposició permanent del Museu. S'aprofitarà el tancament per gestar un nou model expositiu que permeti al visitant prendre part activa en la visita. Restaran obertes les sales d’exposicions temporals (enguany a la Sala Comillas hi haurà una exposició sobre Ildefons Cerdà i a les Naus de la Generalitat una sobre Narcís Monturiol i la navegació submarina).\nTambé continuarem la nostra activitat tant els serveis d’informació i de documentació de la institució (Arxiu, Biblioteca i Centre de documentació) com el Centre de Recursos Educatius del Mar.\nEsperem continuar oferint-vos els nostres serveis i ser cada dia millors.\nEl Paisatge humà de la Costa Brava d'Ivette Barbaza\nVal la pena llegir-lo perquè el periodista Joaquim Roglan glossa la vida i obra d'aquesta geògrafa amb gran detall per la qual cosa prefereixo recomanar-vos la lectura d'aquest article que repetir el que ell expressa amb encert.\nNomés us vull explicar el que vaig sentir quan, al principi de treballar a la biblioteca, vaig fullejar aquesta obra monumental en dos volums, El Paisatge humà de la Costa Brava, (publicada l'any 1966). Vaig imaginar-me l'autora investigant durant molts anys caminant per aquells paratges, aquesta obra havia d'haver estat cuinada a foc lent-vaig pensar-. Hi ha moltes dades, molts temes tractats: morfologia, clima, el mar, la geografia humana, el comerç, la indústria, la vida rural, la pesca, la navegació, el turisme, documentat amb gran nombre de fonts i bibliografia.\nUs reprodueixo un fragment del segon volum de l'obra "El nom nou, Costa Brava, no només té un valor turístic; expressa i consagra un canvi fonamental del gènere de vida, un canvi que s'inscriu en el paisatge amb una rapidesa excepcional ... Aviat la vella costa gironina, diversa i múltiple, meravellosa i ignorada, no serà més que un record."\nCategories fons , notícies\nEn Perú, en los colegios, plazas, en todo el país, se celebra cada 8 de octubre el combate de Angamos. Es una fiesta cívica que llena de orgullo a los ciudadanos peruanos. En ella se recuerda la hidalguía del almirante Grau mostrada durante la guerra del Pacífico al mando del monitor Huáscar, y la caballerosidad mostrada en todos sus actos, incluso en combate, un ejemplo a seguir. Lo que muchos no saben es que el héroe peruano Miguel Grau Seminario, que dió su vida defendiendo su patria, era nieto de un catalán nacido en Sitges en 1760, Joan Francesc Grau i Girona, quien viajó a Colombia en busca de fortuna. Su hijo, Juan Manuel Grau y Berrío, luchó en la guerra de la independencia bajo las órdenes de Simón Bolívar. Es con el ejército libertador que este descendiente de catalanes llega a Perú para quedarse. Y su hijo, el caballero de los mares, pasa a escribir un capítulo heroico en la historia del Perú.\nEn la biblioteca tenemos el Diario a bordo del Huáscar y el Diccionari dels catalans d'Amèrica disponibles para consultar información sobre Miguel Grau y el monitor Huáscar.\nTambién en Youtube se pueden encontrar vídeos del combate de Angamos en 3D como el que mostramos a continuación:\nPublicat per Grelda Ortiz Cap comentari :\nEl proper dimecres 7 d’octubre, a dos quarts de vuit del vespre, tindrà lloc a la Sala d’actes del MMB la conferència Aproximacions tribals a la historiografia colombina a càrrec de Francesc Albardaner, president del Centre d’Estudis Colombins.\nAlbardaner tria la figura de Cristòfor Colom com a pretext per mostrar com les diferents “tribus” (església catòlica, estats imperialistes) "han creat una versió oficial dels fets històrics a mida dels seus interessos en comptes de reflectir la realitat que els podia haver fet perdre poder. La història no és neutral, una petita manipulació es pot convertir en una bola que costa molt de desfer. La història t’ha de fer pensar què hi ha darrera els fets i replantejar-te’ls si cal" – remarca Albardaner.\nAquesta conferència inaugura el curs acadèmic del Centre d’Estudis Colombins i es pronuncia al Museu Marítim perquè aquestes dues institucions han fusionat els seus fons bibliogràfics sobre temàtica colombina amb la voluntat de enriquir el fons colombí de la Biblioteca del Museu Marítim. El fons bibliogràfic del CE Colombins es creà gràcies a les donacions dels seus membres, principalment la de Josep M. Castellnou. Al mateix temps el Museu Marítim rep també el fons colombí procedent d’Angel Casas que fou també membre del Centre.\nEl Centre d’Estudis Colombins és una associació interessada en la recerca, l’estudi i la promoció dels lligams històrics que hi ha, des de qualsevol vessant de la ciència, entre els Països Catalans, el Descobridor i la Descoberta aliens, en principi, als esdeveniments posteriors de la conquesta i la colonització.\nPublicat per ROSA 1 comentari :\nCategories activitats , Colom , donacions , fons\nLes Festes de la Mercè al Museu Marítim de Barcelona\nMercè 2009 des de la Biblioteca del MMB\nPer primera vegada el MMB participa com a seu de la festa major de Barcelona dins de l'apartat La Mercè a la mar. Podeu veure el programa d’activitats a la web del Museu, hi ha un munt d’activitats diverses per a tots els gustos (espectacles infantils, activitats familiars, cinema a la fresca, passejades).\nDins del Museu podreu veure fins al dia 30 de setembre l'exposició fotogràfica The Soul of Istanbul, belles imatges que mostren els contrastos d'un ciutat que és símbol de mestissatge, de cruïlla de cultures. Barreja de modernitat i d'història.\nRecordeu que durant les Festes de la Mercè l’entrada al Museu és lliure.\nI des d’aquí ens agradaria recomanar-vos la visita als Jardins del Baluard ja que és un espai verd de la ciutat de Barcelona on difícilment s’hi pot accedir, està obert en comptades ocasions. Permet contemplar el panorama des d’un indret elevat sobre la muralla, és un jardí molt bonic, un indret tranquil (exceptuant aquests dies de bullícia i activitats).\nRomandrà obert dissabte 26 i diumenge 27. L’horari de visita és d’11 a14.30 i de 16.30 a 20.00\n1421: el año en que China descubrió el mundo es un apasionado ensayo de Gavin Menzies en donde el lector puede disfrutar de unas teorías que han generado respuestas del mundo académico, y que está redactado en un lenguaje sencillo, apto para todos.\nEn este libro, Menzies narra sus aventuras y desventuras persiguiendo el rastro perdido de los barcos chinos que darían la vuelta al mundo antes que Magallanes guiándose por mapas anteriores al primer viaje de Colón.\nRecomanacions de Grelda Ortiz\nEn la sala de la biblioteca, podéis consultar tanto la obra 1421 de Menzies como abundante bibliografía sobre cartografía medieval incluida la relativa a la carta náutica de Vallseca del 1439 que forma parte de la colección de cartografía mallorquina del MMB. Recientemente se ha publicado el estudio La Carta de Gabriel de Vallseca de 1439 de Ramon J. Pujades i Bataller también cabe destacar como obra de referencia la Cartografia mallorquina donde aparece reproducida y comentada toda la colección de cartografía mallorquina que posee el Museu Marítim.\nAgraïm la generosa col·laboració de Grelda Ortiz. Més endavant publicarem un altre article escrit per ella. La Grelda va fer el practicum de biblioteconomia a la Biblioteca i la primavera passada va tornar per ajudar-nos a redactar els procediments de treball de la biblioteca, acompanyada de la seva càmera captava els esdeveniments del dia a dia així com immortalitzava les activitats que s’han dut a terme, sempre amb optimisme i aportant infinitat d’idees. Ens sentim privilegiats de comptar encara amb el seu entusiasme, tota una lliçó de vida.\nPortals de les Armades Nacionals\nÚltimament des de la Biblioteca, hem anat observant l'evolució de les pàgines web oficials de les diferents Armades nacionals, és a dir, de ser simples planes webs de caire informatiu a excel·lents portals d'informació al servei de la ciutadà. En aquest post, us descriurem breument alguns portals de les Armades Nacionals que considerem interesants per a la seva consulta.\nNavy.mil - United States Navy\nLa pàgina oficial de la United States Navy recull notícies d'actualitat sobre el món i les operacions navals on intervé. També ofereix la consulta de llistes d'oficials i vaixells de guerra, accés a text complet de les seves publicacions oficials, una àmplia gamma serveis multimèdia d'excel·lent qualitat (videos, imatges), etc.\nAquest portal ofereix serveis de notícies sobre les forces navals i les operacions navals en les que intervé actualment. També hi trobem blogs i diaris (Jack Speak), canals de Youtube (Royal Marines), visites interactives als vaixells de l'armada, informació completa sobre la història de la Royal Navy i llistes d'oficials i vaixells.\nAquest últim portal ofereix molts serveis de gran popularitat en el web: twitter, facebook i la subscripció de notícies. També ofereix visites virtuals als vaixells de l'armada, accés a text complet de les seves publicacions, informació completa de les operacions navals actuals i llistes d'oficials i vaixells. Sens dubte, és uns dels portals més ben orientat al servei del ciutadà.\nMés endavant, comentarem els portals oficials de les armades europees. Trobareu més recursos relacionats amb el tema al nostre compte de Delicious.\nDesprés d'aquestes vacances, comencem oferint-vos una nova sèrie de blogs de temàtica marítima que considerem interessants per a vosaltres:\ngCaptain | A Maritime Blog About Ships\nBlog oficial de notícies del portal de recursos d'informació gCaptain, sobre l'actualitat de la marina mercant i els treballadors del mar. S'actualitza diàriament.\nBlog del navegant Joan GB on ens convida a compartir les seves experiències per la Mediterrània Oriental a bord d'un Hallberg Rassy 34.\nBlog que recull una selecció d'articles sobre la història naval, batalles, combats, vaixells de guerra, anècdotes, etc; principalment centrat en la història naval a Espanya, però també conté la historia naval d'altres països.\nBlog d'articles i notícies especialitzat en submarins i la història de la navegació submarina en general.\nPer a qualsevol suggerència, no oblideu de posar-vos en contacte amb nosaltres en el correu bibliotecammb@gmail.com, o també podeu escriure un comentari adjunt en aquest blog.\nUs recordem que durant el mes d'agost, la Biblioteca del MMB romandrà tancada per vacances. No obstant, el blog continuarà disponible per a la vostra consulta, com també, els serveis de Flickr i Delicious, i la consulta del catàleg bibliogràfic.\nQualsevol suggeriment o proposta que tingueu, les podreu adreçar al nostre correu electrònic (bibliotecammb@gmail.com), us respondrem a partir del mes de setembre.\nAmb aquesta calor? Doncs sí, a la Biblioteca del Museu Marítim durant aquesta setmana podeu aïllar-vos de l'escalfor del carrer amb lectures refrescants. Us en proposem unes quantes, són lectures de lleure, encara que també poden servir d'estudi, els llibres són una font inesgotable de temes d'estudi.\nLectures interessants 2009\nL'Arxipèlag : Elegies / Friedrich Hölderlin, en versió original alemanya i la traducció al català\nPoema del vell mariner / Samuel T. Coleridge, també és una edició bilingüe en aquest cas anglès/català\nNaval Wives & Mistresses / Margaret Lincoln. Sobre la vida de les dones que es quedaven a cuidar la llar mentre els seus homes eren al mar treballant\nAlan Villiers : Voyager of the Winds / Kate Lance. Viure, viatjar amb Allan Villiers gràcies als seus diaris i apunts personals recollits per l'autora.\nBig Gun Monitors / Buxton. Nova edició, redissenyada, d'un clàssic d'aquest tipus de vaixells de guerra\nEl Naufragio del Sirio. Estudi complet de la història del vaixell, del naufragi i dels seus protagonistes\nAromas rimados de siete mares / Manuel Maestro. Poesia sobre el mar en llengua espanyola\nEls Viatges del Capità Moreu 1808-1815 / Joaquim Llovet. Ajuda a conèixer la vida a bord d'un veler a principis del S. XIX\nEl Mar a la mirada : antologia de textos poètics de la Mediterrània. Poesia d'autors mediterranis que han trobat en el mar la seva font d'inspiració\nSquare Rigger Days / Domville-Fife. Relats personals a bord, en aquest cas al final de l'era dels grans velers.\nHombres y Barcos : la fotografía de la marina española en el Museo Naval. Per conèixer els treballs dels pioners de la fotografia\nThermopylae : History of the world's fastest clipper. No només la història d'aquest cliper també la descoberta de les seves restes al fons del mar.\nLos Libros de Marlow / Joseph Conrad. Per llegir Conrad, conté: Juventud ; El corazón de las tinieblas ; Lord Jim i Azar\nLa Pell freda / Albert Sánchez Piñol. Trepidant, per quedar glaçat, sembla mentida el que pot arribar a passar en un far\nMelville / Andrew Delbanco. Conèixer la vida de Melville per entendre millor la seva obra\nMares tenebrosos. Un munt de relats per passar por navegant\nCategories literatura , recomanacions\nLa Biblioteca del MMB és d’accés lliure, oberta a tothom. Tots hi sou benvinguts.\nVisita curs d'astronomia\nDe tant en tant rebem la visita de grups com ha succeït aquesta setmana. Ahir ens van venir a veure professors de secundària que estan fent un curs d’astronomia organitzat pel MMB i dijous haviem comptat amb la presència d’alumnes de batxillerat d’un institut de Sabadell. El caire de les dues visites va ser similar, enfocat a mostrar els recursos i serveis de la biblioteca com a eina de suport als treballs de recerca dels alumnes, i que, alhora vegin la manera d’aprendre a usar les eines d’accés a la informació. A la nostra Biblioteca ja fa un temps que hem optat per travessar les parets de les Drassanes seleccionant i gestionant recursos que ofereix internet per adquirir una millor eficàcia informativa.\nVisita alumnes de batxillerat\nNo cal dir que aquestes visites personalitzades estan obertes a tothom i que adaptem la visita als interessos de tots els usuaris.\nPer a concertar una cita només cal que ens truqueu al 93.342.99.20 extensió 122 o que ens envieu un correu electrònic.\nCategories serveis , usuaris\n"El sol era damunt el castell de Bellver, i omplia la mort de la tarda de nostàlgia i tebiesa. Era una tarda d'estiu que es fonia, platejant la mar, entre els vols laberíntics de les oronelles per l'aire dels carrers de la ciutat, i les gavines que flotaven immòbils, com si fossin de suro, damunt l'oliosa aigua del port".\nFragment de: La Lluna i el Cala Llamp (1963). Baltasar Porcel\nLlegim Porcel, un plaer.\nCategories literatura , notícies\nSi voleu passar una estona a la fresca us recomanem que aneu al cinema Yelmo Icària a veure la pel.licula Radio encubierta, una comèdia anglesa del director Richard Curtis (Cuatro bodas y un funeral, Notting Hill...) en versió original.\nEl film, basat en fets reals situa l'acció al 1964 quan la radio pirata Radio Caroline, instalada al ex-ferry de passatgers M.V. Frederica emetia 24 hores de música que van revolucionar el món: El Rock.\nA partir de Radio Caroline van sorgir més emisores que emetien música des de vaixells.\nSi voleu saber tota la història de Radio Caroline la trobareu a http://www.radiocaroline.co.uk/\nLlibertat, pirateria, vaixells, rock... ! Continuarà.\nCategories notícies , pel·lícules , recomanacions\nLa gent de mar, els treballadors del mar han estat sempre un col·lectiu divers amb unes característiques comunes que els diferencien dels treballadors de terra ferma. Les condicions laborals són dures, les jornades llargues, l’espai delimitat i la defensa dels drets d’aquests treballadors una tasca difícil. Molt difícil en el periode que ens ocupa, en plena repressió franquista, els treballadors civils del mar estaven sotmesos a legislació militar, la “Ley penal y disciplinaria de la Marina Mercant”, la lluita sindical és complicada en un sector militaritzat. Treballar embarcat suposava aïllament i no poder gaudir fàcilment de l’associacionisme que els treballadors a terra anaven teixint.\nMarina mercant sota el franquisme\nEls dies 2 i 3 de juliol el Museu Marítim us convida a reflexionar sobre com ha estat la marina mercant de la segona meitat del s. XX. Amb aquesta trobada el Museu – interessat en la preservació de la memòria històrica- busca també recollir les veus i les experiències dels protagonistes de la història marítima d’un sector professional canviant i a hores d’ara globalitzat, que en la seva ràpida evolució fa imprescindible accions urgents de preservació de la memòria col·lectiva d’uns oficis i unes maneres de treballar que ja s’han perdut i que cada cop serà més difícil reconstruir si no s’hi posa remei amb la recerca i la investigació.\nAquestes jornades a més d’un punt de trobada i intercanvi permetran obrir noves vies d’estudi que esperem enriqueixin la història marítima del segle XX.\nHi intervenen com a ponents autoritats destacades en cadacun dels temes que es tracten (la repressió franquista, el moviment sindical i la lluita pels drets laborals dels treballadors civils del mar) Josep M. Solé i Sabaté, Javier Moreno, Xosé Manuel Suárez, Dionisio Pereira González, José Manuel Rua Fernández, Javier Sánchez Erauskin, Alfonso Alonso Barcón, Joan Zamora, José María Ruiz Soroa i Ricard Rodríguez Martos Dauer.\nA la Biblioteca del MMB, tenim un recull de la bibliografia present en el nostre fons sobre les condicions laborals, a bord dels vaixells de tots els temps.\nEls dies 2 i 3 de juliol, Jornades La marina mercant sota el franquisme, Sala d’actes del Museu Marítim de Barcelona. Una ocasió ideal per refrescar la memòria històrica.\nCategories activitats , fons\nRecomanació del llibre El Arte de navegar en la España del Renacimiento\nL'Albert Pla, usuari de la Biblioteca i ànima de l'Aula del Cosmos, ha triat com a llibre favorit de la nostra Biblioteca El Arte de navegar en la España del Renacimiento. "Aquest llibre exposa les tècniques bàsiques -astronòmiques i nàutiques- que van fer possible l'inici de l'era de les exploracions geogràfiques i la navegació per tots els oceans. Està molt ben il·lustrat i no es deixa res".\nTot això ens ho va dir el dia que vàrem baixar la biblioteca al jardí, mentre fullejava el llibre. És llavors que aprofitàrem per gravar-lo. Aquí teniu el que ens va dir de l'activitat, la seva opinió del llibre no la tenim enregistrada\nRecomanació d'Albert Pla\nCategories activitats , recomanacions , usuaris\nCliqueu les dues fotos i veureu amb més detall, comentaris inclosos, les cobertes d'alguns dels llibres que en aquests moments es troben a l'expositor de la Biblioteca del Museu Marítim. Veureu que tracten temes molt diversos (rius del món, fars, modelisme, vaixells de guerra, submarins, naufragis). Si veieu algun llibre interessant ja sabeu on el podeu trobar.\nExpositor del mes de maig 2009\nActas V Jornadas sobre Fortificaciones, Piratería y Corsarismo en el Mediterráneo.\n1er Encuentro internacional tecnologías para una museografía avanzada : Madrid. 21, 22 y 23 noviembre de 2005\nComercio, redistribución y fondeadores : la navegación a vela en el Mediterráneo\nIsaac Peral : historia de una frustración\nNavigare necesse est : estudios de historia marítima en honor de Lola Higueras\nPatrón de yate : (plan nuevo 2007).\nTercer viaje para el descubrimiento de un paso por el noroeste\nLos Últimos destructores españoles : la clase Oquendo\nSi voleu més informació demaneu-nos-la. Tot comentari serà benvingut.\nI la Vida marítima 1910?\nEl volum de la revista Vida marítima de l'any 1910 ha deixat el seu lloc habitual. Les companyes del Departament de Restauració del Museu l'estan netejant i embellint perquè durant uns mesos llueixi com una de les peces que formaran part de l'exposició organitzada pel Museu de l'Aigua, El mar, la gran font que es podrà veure a la Torre Agbar a partir del 30 de juny i fins al gener del 2010.\nLa revista restarà oberta per les pàgines 454-455 ja que servirà per il·lustrar el tema de la desalinització de l'aigua a bord dels vaixells. Qüestió que, com podeu veure, ja tractava la revista fa gairebé un segle.\nPàgina de la revista Vida marítima\nLa Vida marítima : Revista de navegación y comercio marina militar, deportes náuticos, pesquerías é industrias del mar va ser fundada el 1902. La Biblioteca té el privilegi de comptar amb la col·lecció completa de la revista des del primer número fins al darrer de 1931. També tenim els exemplar de la segona època quan passà a titular-se Vida marítima y Comismar (1943-1973).\nLa revista abarca totes les àrees temàtiques relacionades amb l'àmbit marítim tal com queda reflectit al seu títol. La majoria dels volums contenen índexs temàtics, d'autors, matèries i de localitats. Aquesta obra és una eina imprescindible per a l'estudi de la realitat marítima de l'època en què va ser escrita.\nEncara que durant uns mesos no tinguem l'exemplar del 1910, tindrem a la vostra disposició els índexs on poder fer la recerca i, arribat el cas, es podrà demanar còpia d'algun article d'interès a la Biblioteca de la Facultat de Nàutica de Barcelona.\nPer recuperar la informació que es troba dins de la Vida marítima, a més dels índexs esmentats, al nostre catàleg trobareu catalogats 260 articles de la revista.\nCategories exposicions , fons , revistes\nHa mort Mario Benedetti, mirant el somriure irònic dels seus ulls inquiets sentia el mateix que quan llegia els seus poemes o els seus contes. Aquest poeta m'ha fet passar estones de gran plaer llegint-lo. Els seus Cuentos són de lectura imprescindible i ara per sentir-nos menys orfes haurem de rellegir-los.\nCom a petit homenatge llegim aquests poemes, Botella al mar i El Mar:\nBlog del capità de marina mercant retirat, Jon Kepa sobre l'actualitat de la navegació i marina mercant a Espanya i mundial.\nBlog d'històries i experiències vinculades al mar, com també un repàs de l'actualitat marítima.\nBlog d'Isabel Martínez Rossy sobre la seva particular visió del mar, des d'un punt de vista artístic i literari.\nBlog de José Antonio Mera Espiño sobre les seves experiències com a radiotelegrafista de la marina mercant i farer de diferents llocs de la costa gallega.\nPer a qualsevol suggerència o comentari, no oblideu de posar-vos en contacte amb nosaltres en el correu bibliotecammb@gmail.com, o també podeu escriure un comentari adjunt en aquest blog.\nPublicat per Manuel C. Cap comentari :\nEl Sr. Pau Ribé, membre de l'Associació d'Amics del MMB, ha donat la seva col·lecció de novel·les de Patrick O'Brian a la biblioteca. La sèrie està formada pels 20 títols que l’editorial Edhasa va publicar en castellà de les aventures del capità Jack Aubrey i el metge naturalista Stephen Maturin a bord de HMS Surprise. Les novel·les reflecteixen la dura vida dels homes embarcats en un vaixell de la marina britànica a principis del segle XIX.\ncol·lecció de novel·les de Patrick O'Brian\nPau Ribé descobrí l’obra completa de Patrick O’Brian per atzar. L’editorial Edhasa volia promocionar la nova col·lecció exposant maquetes al costat dels llibres per algunes llibreries de Catalunya. Ribé acceptà de bon grat. L’editorial li demanà per quants diners li prestava les maquetes – un navili de 74 canons inspirat en el San Juan Nepomuceno, un xabec i un uixer – ell no va voler cobrar res, les deixava amb molt de gust. Va ser llavors que l’editorial li va regalar els 20 títols a mesura que anaven sortint. Els ha llegit tots 20 i tots li han agradat. Ens demana que conservem les sobrecobertes "perquè són obres d’art, s’hi veuen tots els detalls dels vaixells impecablement il·lustrats".\nAconsella la lectura d’aquests llibres. "És la història d’un home, des de tinent a almirall, t’adones com és de difícil arribar a ser almirall i així poder portar la bandera blava a la messana", afirma. També valora l’aspecte didàctic de les novel·les, "totes inclouen un glossari, ja sabem que el lèxic mariner és molt especialitzat".\nEn Pau Ribé ens explica que ell no és un home de mar, un navegant, sinó que estima el mar des de terra. La seva vinculació amb el mar li ve de la seva passió pel modelisme – començà als 13 anys fent maquetes d’avions –, més endavant, l’atzar el portà a conèixer qui l’iniciaria en el món del modelisme naval. Conta Ribé que aquest personatge un dia tenia una maqueta del Sebastià Gumà a les mans, molt malmesa, ell es va interessar per aquell bell model i el senyor li digué: "Si ets capaç d'arreglar-lo és teu". Ahir Ribé em mostrà una foto d’aquesta maqueta.\nDe formació mecànic, mestre artesà, aprengué dibuix linial que més endavant li serví per dissenyar els plànols dels vaixells que construïa. No va ser, però, fins que es va jubilar que va poder dedicar-se de ple al modelisme naval. Ribé destaca la importància cabdal de mesurar i calcular les mides del vaixell a reproduir per poder elaborar uns bons plànols que permetin fer un model de qualitat. Així com remarca la necessitat de documentar-se per plasmar el més fidelment possible l’embarcació estudiada. El fet d’haver-se de documentar l’ha fet posseïdor d’una gran quantitat de llibres, també de novel·les ja que gaudeix del plaer de la lectura. Ara mateix està llegint Els vells mariners de Jorge Amado.\nPer acabar, si voleu aprofundir en la figura de Patrick O’Brian podeu, per exemple, consultar aquesta web http://www.io.com/gibbonsb/pob/ que recull un gran nombre de recursos sobre aquest escriptor i la seva obra. Atenció, aquest enllaç ha desaparegut (novembre 2011), mantenim la informació per no alterar el contingut d'aquest article.\nEl sollado de la Surprise, és un blog en espanyol dedicat a aquestes novel·les. Era un blog interessant perquè oferia enllaços a altres webs interessants i contenia un foro. Atenció, aquest enllaç ha desaparegut (novembre 2011), mantenim la informació per no alterar el contingut d'aquest article.\nEl refugi de Patrick O’Brian, és un capítol del programa Thalassa. Dins de la seccio Un mar de llibres trobareu el reportatge sobre l’escriptor que comença al minut 16:14.\nSi voleu descobrir les aventures viscudes per Aubrey i Maturin, les trobareu a partir d’avui a la Biblioteca del Museu Marítim gràcies a la generositat d’en Pau Ribé.\nCategories donacions , fons , Patrick O'Brian\nI Trobada de blogs de tema marítim al 48è Saló Nàu...\nLes Festes de la Mercè al Museu Marítim de Barcelo...


El president de la Diputació de València, Toni Gaspar, ha lamentat este dijous la decisió de la Conselleria d'Agricultura i Medi Ambient que suspén de nou cautelarment la Declaració d'Impacte Ambiental necessària perquè la corporació provincial execute la Variant Sud de Pedralba, la qual cosa permetria desviar el trànsit pesat del municipi i millorar la seguretat en la CV-377, propietat de la Diputació.\nEl president Gaspar apel·la a “ser sensibles amb les veïnes i veïns de Pedralba, que són els principals perjudicats i els que patixen cada dia les conseqüències d'una obra paralitzada que estem en disposició d’executar en el moment en què s'autoritze”. El màxim responsable provincial destaca el treball realitzat per l'àrea d’Infraestructures i Carreteres que dirigix Rafa García, que des de 2015 té preparat el projecte definitiu per a executar l'obra, “basat en un estudi de solucions i alternatives molt complet”, segons recorda el vicepresident García.\nLa Diputació va concloure la variant nord de Pedralba a la fi de 2013, amb una inversió de 5 milions d'euros, i al començament de la següent legislatura ho tenia tot preparat per a iniciar les obres de la Variant Sud, que va quedar paralitzada en 2016 amb una primera suspensió cautelar decretada per la Conselleria en espera de si tirava avant la modificació del Pla d'Ordenació dels Recursos Naturals (PORN).\nEn este temps, l'àrea provincial de Carreteres va consensuar amb Pedralba la millora de la seguretat viària de la CV-377 al seu pas pel municipi amb la instal·lació de semàfors intel·ligents, en espera de la llicència administrativa de conselleria per a executar la Variant Sud i resoldre definitivament el problema de seguretat per a les persones que viuen a Pedralba i el seu entorn.\nTres anys després, sense haver-se modificat el PORN i després de finalitzar la suspensió cautelar, la Diputació va reprendre el procés per a tirar avant l'execució de la Variant Sud de Pedralba, amb l'obra contractada i la Declaració d'Impacte Ambiental prorrogada fins a 2022 per la conselleria. També està en vigor la declaració d'urgent ocupació que permet les expropiacions, de les quals s'han publicat les actes prèvies en el BOP, a principis de mes.\nDes de l'àrea d'Infraestructures i Carreteres de la Diputació s'assenyala que la convocatòria per a l'alçament d'actes prèvies a l'ocupació, fixada per al 30 de setembre, es manté en tractar-se d'un acte administratiu que no conculca cap dret ni suposa un acte irreversible.


La ‘contaminació’ deixa el Tribunal de Corts sense magistrats per jutjar el ‘cas BPA’ - Altaveu\nEl Tribunal de Corts es troba ara mateix sense magistrats per poder jutjar la causa general del ‘cas BPA’ si es fa una lectura jurídica escrupolosa del procediment jurídic. La recusació finalment admesa pel Tribunal Superior del president de la sala jutjadora, Josep Maria Pijuan, acabarà produint un efecte cascada i que, de fet, hauria de deixar fora, també, els altres dos magistrats que formaven juntament amb Pijuan la terna: Enric Anglada i Concepció Barón.\nLa primera instància per jutjar un bon nombre de delictes menors penals i la totalitat dels majors està integrada ara mateix per sis magistrats. A banda dels tres citats amb anterioritat també formen part del Tribunal de Corts el jurista francès Jacques Richiardi i les magistrades andorranes Anna Estragués i Canòlic Mingorance. És ben sabut que aquesta darrera va ser la instructora de principi a final de la causa general del ‘cas BPA’ i també ha participat en la investigació judicial d’un bon nombre de derivades d’aquell cas. En el marc del procediment judicial, Estragués també ha adoptat decisions, en concret ha resolt recursos d’apel·lació.\nDels actuals sis integrants de la instància penal, l’únic magistrat que no ha tingut res a veure amb les causes de la crisi bancària és el francès Jacques Richiardi\nPer tant, totes dues ja no podrien formar, eventualment, sala per jutjar la causa principal del ‘cas BPA’ ni tampoc cap de les altres sobre les quals hagin adoptat alguna decisió. L’únic magistrat que conserva, benentès, tota la integritat jurídica, tota la força per formar part de la sala jutjadora, és Richiardi. I l’experimentat magistrat francès hauria de ser qui agafi el relleu de Pijuan, apartat després d’un estira-i-arronsa amb l’advocat de quatre dels processats, el lletrat Josep Antoni Silvestre, que els darrers dies ha vist decaure un recurs d’empara presentat davant el Constitucional.\nTot i la desestimació, per part de l’Alt tribunal, de l’acció que denunciava la vulneració del dret a un procés degut, diverses fonts jurídiques han assegurat que la lògica del procés portarà al fet que s’hagin d’abstenir si no volen ser apartats més endavant els altres dos magistrats que formaven part amb el president, això és Anglada i Barón. Les fonts consultades han recordat que el tribunal va decidir resoldre en sentència la major part de les qüestions prèvies formulades en l’inici del controvertit judici. Sobre d’altres peticions preliminars, Pijuan, Anglada i Barón ja s’hi van referir i resoldre. En tot cas, tots tres magistrats van tenir coneixement de tots aquests actes.\nCanòlic Mingorance ha estat la instructora de moltes de les causes judicials i Anna Estragués ha resolt diversos recursos d’apel·lació\nLa incorporació necessària d’un nou component de la sala per la recusació del president comportarà una nova formació de tribunal, i les defenses estan convençudes hauran de tornar a plantejar les qüestions prèvies per tal que el nou magistrat puguin tenir-ne coneixement. No s’hi val sols, han recordat les fonts, a llegir-se els escrits que s’hagin pogut presentar perquè, en Dret penal, la força del procés recau en la vista oral. I és en sala on cal plantejar qualsevol qüestió. Fins i tot aquelles que no hagin estat formalitzades per escrit.\nRichiardi, per tant, hauria d’escoltar novament les defenses dels 25 processats per poder, després, prendre la decisió o les decisions escaients. Però resulta que els que haurien de ser els seus companys de sala, és a dir, Enric Anglada i Conxa Barón, ja van escoltar aquestes peticions i ja van haver-se de posicionar sobre les mateixes. Algunes resolent-les en pocs dies, altres acordant que no serien finalment sentenciades fins que es dicti el veredicte definitiu. Davant aquest escenari, les fonts jurídiques consultades asseguren que per haver tingut coneixement i haver resolt les qüestions prèvies, encara que sigui decidir que se sentenciarà al final de tot, Anglada i Barón hauran de quedar fora de la vista. I si no hi ha una abstenció, vist com estan actuant les defenses, tot porta a pensar que hi haurà una nova tongada de peticions de recusació.\nCinca ‘crida’ el Consell Superior a fer “una reflexió sobre l’estructura judicial”\nEl ministre de Finances i portaveu governamental, Jordi Cinca, ha estat preguntat aquest dimecres per la més que possible recusació de l’actual batlle instructora de la majoria de les causes del ‘cas BPA’, Azahara Cascales, després que el Tribunal Constitucional (TC) hagi considerat vulnerats els drets dels germans Higini i Ramon Cierco en el marc de la denominada ‘causa Landstreet’. El TC ha reconegut la vulneració -Cascales va treballar durant dos anys per al ministeri d’Interior i ara investiga un cas en el qual el Govern és part acusadora- i ha ordenat al Tribunal Superior que dicti una nova sentència ben motivada i sens vulnerar drets. Cinca ha advertit que el Constitucional sols ha admès el recurs i ha deixat en l’aire que la recusació estigui ja acordada o no. Però, en tot cas, sí que ha afirmat, referint-se al Consell Superior de la Justícia, que “potser caldrà que es faci una reflexió sobre l’estructura judicial” perquè tot i que al seu moment, els qui la van dissenyar, ho van fer “molt bé”, ningú no pensava, ha afirmat el titular ministerial, que “algú podria tenir com a estratègia col·lapsar el sistema judicial”.\n1. 14 de febrer de 2019 | 02:06 h\nJa fà anys que està colapsat el sistema judicial,bàsicament per la inexistència de separació de poders i desprès per la lentitut,exemple 4 anys per una sentència de divorci,manda webs


Suites de Spa a Barcelona | Mandarin Oriental, Barcelona\nGaudiu de l'experiència de tenir el vostre spa privat en una de les nostres luxoses suites\nLes nostres dues suites spa Mandarin estan dissenyades per oferir a les parelles una estança luxosa i privada on gaudir de les nostres teràpies i tractaments més exclusius. Les suites, que inclouen una sala de vapor, un canviador i dos llits per a tractaments, estan connectades amb una zona de relaxament amb Jacuzzi on es poden fer massatges tailandesos. Després de gaudir del tractament, oferim als hostes temps per relaxar-se mentre que gaudeixen de begudes resfrescants i de fruita fresca.\nExperiències en suites\nRetir per a dues persones\nDURADA 3 h 10 m\nPREU 610 EUR\nAquesta "escapada" comença amb un bany d'aromateràpia, seguit d'un tractament corporal hidratant de roses per suavitzar la pell. Tot seguit, els nostres terapeutes experts fan un massatge i un tractament facial personalitzats. Aquest paquet per a dues persones és ideal per a les parelles que volen gaudir de temps de qualitat junts.\nSuite Temps per a dues persones\nDURADA 2 h 40 m\nL'entorn exclusiu de les nostres suites del Mandarin Oriental és el lloc ideal perquè les parelles es relaxin. Convidem els clients a submergir-se en un bany d'aromes revitalitzant i gaudir de les nostres dutxes de vapor d'herbes orientals abans d'experimentar el màxim plaer amb l'exclusiu TIME RITUAL de Mandarin Oriental, en què els nostres terapeutes experts dissenyaran un tractament específicament adaptat a les vostres necessitats. El tractament finalitza amb una estona de relaxació amb el nostre deliciós te i un assortiment de fruita fresca de temporada.


Eva Borràs Balcells. Currículum\nConsultar versió abreujada\nImprimir Comenta'm Linkedin Consultar versió abreujada\nL’any 2020, atès que la presidència de l’Associació Catalana d’Universitats Públiques (ACUP) va recaure per torn rotatori en la Rectora de la URV, la gerent de la URV va exercir de gerent coordinadora de les universitats al CIC (Consell Interuniversitari de Catalunya) i davant la Generalitat de Catalunya.\nDefinir un estil propi de comunicació adreçat al Personal d’Administració i Serveis, empàtic, proper i voluntàriament diferenciat dels formalismes inherents al món universitari. Això va permetre visualitzar "una nova manera der fer" i la voluntat d’escurçar la distància fins llavors existent entre la gerència i la realitat diària de les unitats i serveis, aconseguint establir un diàleg fluid, obert i honest respecte de les problemàtiques existents i les possibles solucions.\nDetectar i actuar sobre casos de burnout mitjançant sessions individuals de coaching d’impacte i organitzar, per a determinades unitats i serveis, sessions grupals de millora del lideratge, dels processos existents i de la importància de l’orientació de la unitat o servei respecte al seu usuari intern i/o extern per a prestar un bon servei.\nTreballar conjuntament amb la part social i l’equip de Gerència en la redacció del Pla de contingència per al curs 2020-2021 (pandèmia de COVID-19), consensuant cada redactat i aconseguint crear un vertader clima de treball en equip.\nEt respondré el més aviat possible.\nHi ha hagut algun problema lliurant el missatge,\ntorna-ho a provar, si us plau\nTornar a provar-ho


Paraules clau o Keywords: Què són i per què só...\nHas sentit parlar de les paraules clau? Es tracten d’aquests termes que les persones utilitzem per consultar un contingut concret a Internet, poden ser paraules soltes com ara “restaurants” o grups de paraules com ara “restaurants a Girona”. …\nEstudis de mercat: com es fan i per a què serveix...\nEn aquesta realitat tan canviant a la que vivim és imprescindible estudiar el nostre entorn per tal de seguir millorant i aconseguir els resultats als que aspirem. Un estudi de mercat ens pot ajudar a conèixer millor les perspectives …\nKey Performance Indicators: què són i per què s...\nSi estàs familiaritzat/da amb el món del màrqueting, és possible que hagis sentit bastant a parlar dels Key Performance Indicators, més coneguts com KPIs. Avui us parlem d’aquests importants indicadors! El concepte de KPI (Key Performance Indicator) es refereix a …\nEl màrqueting i les noves tecnologies\nLes noves tecnologies han suposat un abans i un després en la vida de les persones. Per això, no és estrany que també hagin marcat un punt d’inflexió en el món del màrqueting. Abans que apareguessin, el màrqueting …\nEn el màrqueting digital existeixen molts conceptes propis del sector que s’utilitzen per designar accions característiques que es duen a terme per al seu bon funcionament. En coneixes molts d’ells? A continuació, t’expliquem el significat d’alguns d’ells. Generar …


El subdelegat del govern de l'Estat a Tarragona rebrà l'alcalde de Batea el pròxim 16 d'agost | Aguaita.cat\nper Redacció , Batea, 4 d'agost de 2017 a les 10:48 |\nL'alcalde de Batea durant el ple celebrat el passat 25 de juliol. | Sofia Cabanes\nEl subdelegat del govern de l’Estat a Tarragona, Jordi Sierra, rebrà l’alcalde de Batea, Joaquim Paladella, el proper 16 d’agost, segons ha informat en una nota de premsa l’Ajuntament de la població de la Terra Alta.\nSegons la mateixa nota, la trobada servirà per “parlar de tots els assumptes plantejats per l’Ajuntament d’acord amb la sol·licitud presentada”. Entre estos assumptes, doncs, estarà sobre la taula explorar les possibilitats legals de la sortida de Catalunya d’este poble de 2.000 habitants i incorporar-se a la Comunitat Autònoma de l’Aragó. Un fet que ha generat en les últimes setmanes una forta polèmica, després que l’alcalde manifestés la seua voluntat “d’explorar” esta possibilitat arran de la “discriminació” que, assegura, pateix el seu poble per part del Govern de la Generalitat.\nEntre els “greuges” cap al municipi, se situa, en primer lloc, la problemàtica sobre la residència d’avis. Segons Paladella, el govern “no ha complert el compromís” d’oferir 60 places concertades i a hores d’ara només n’hi ha la meitat. L’altra, “la imposició”, serien els tres nous parcs eòlics que la Generalitat vol implantar a la comarca i que afecten el terme municipal de Batea.\nEn la mateixa nota el govern municipal constata que el president de la Generalitat , Carles Puigdemont, “encara no ha donat dia per poder parlar dels assumptes plantejats des de l’Ajuntament”. La sol·licitud d’aquesta reunió es va fer el 19 de juliol de 2017 i “s’ha reiterat diverses vegades durant aquest temps”, subratllen.\nEl govern municipal reitera “la necessitat” de mantenir esta reunió amb Puigdemont “el més urgentment possible” I expressa “la més clara disposició al diàleg com a millor mitjà per resoldre els problemes plantejats”. D'altra banda, també agraïx, “la predisposició” del subdelegat del govern.\nPolítica, Joaquim Paladella, Aragó, Catalunya, Batea\nEl meu respecte\nPer Anònim el 7 d'agost de 2017 a les 08:51\nPorta 26 anys d'alcalde te nolt merit ja que el poble no s'equivoca i té la i deposita la confiança en aquest senyor. Hi ha altres personatges que han estat incapaços de solucionar els problemes del territorri. Ara tenim un diputat de la la CUP de Vandellos i no ha solucionat els problemes que te la gen del territorri fa temps que tenim un flamant polític alcalde d'Arnes que tampoc sembla que solucioni els problemes de la gen que volem viure a la Catalunya SUD. M'agradaria dir-li que els estudis es a dir la formació és important en aquest món de la revolució digital . Si la gen el vota es que esta contenta en com actua aquest senyor l'escletxa cada cop es fa més evident entre el sud i el nord. Puc estar en contra d'un sistema polític però per això no deixaré de ser del territorri. Més respecte, tolerància, solidaritat, pau... valors presents en la nostra democracia.\nQUANTA RÀBIA CONVERGENT\nPer capità roig, roig però roig roig el 6 d'agost de 2017 a les 12:09\nQUE US PASSA, FILLS DE LA GRAN PU..JOLANDIA, QUE US PASA ? NO US ESTÀ SORTINT LA JUGADA TANT FÀCIL COM VAU CREURE, OI ? DEIXEU-VOS DE ROMANÇOS, DESEU LES BANDEROLES DE L'ESTRELLA I TORNEU A TRAURE LA VOSTRA, LA QUE ESTIMEU DE VERITAT, LA QUE TENIU DAVALL DEL COIXÍ I ABRACEU A LES NITS FREDES DE L'HIVERN I LES XAFOGOSES DE L'ESTIU, VAAAA TONTIIIIIIIINOS QUE JA SABEN QUINA BANDERA VULL DIR, AIREGEU-LA, QUE SEUS ACABARÀ FLORINT I ALLABONSES TOT SERAN PLORS I MOQUERES, I JA SABEU QUE LO HORNO NO ESTÀ PA BOOOOOOLLOS.\nMillor aquest títol\nPer Batea que batea el 5 d'agost de 2017 a les 11:42\nEl Subdelegat del Govern de l'Estat a Tarragona rebrà al friki de Batea el proper 16 d'agost, de genolls i després provaran altres postures. Perque el Millu té sempre per rebre als traïdors i botiflers colonos.\nPer Anònim el 4 d'agost de 2017 a les 21:15\nQuin un porta 26 anys d'alcalde i es pensa que és l'amo del poble. quin mediocre quina mala persona confondre el seu interès personal i el seu ressentiment per no arribar més lluny en política..massa ha arribat pels estudis que té , amb el sentiment i la identitat de Batea. No et votarà ningú


Infantils | Biblioteques Pineda de Mar\n(Actualment i a conseqüència de la pandèmia, les activitats es troben anul·lades).\n“La Colla dels Vermells” dirigit a nens/es d’entre 8 a 10 anys per tal de fomentar la passió per la lectura i oferir les eines necessàries per la comprensió dels textos dels nostres infants, va néixer aquest club de lectura que va donar el seu tret de sortida el mes de febrer del 2014. Totes les sessions del club es complementen amb activitats/jocs relacionats amb els llibres llegits. Aquesta activitat la dirigeix la tècnica auxiliar Natatxa Frutos.\nTaller Bibliotecari/ària per un dia, cada dilluns, de 18.00 a 19.00 h. Activitat pensada a partir dels 8 fins els 12 anys per conèixer per dins el món dels llibres i de la biblioteca. Si sents curiositat, apunta’t!! Cal inscripció prèvia.\nHores del conte, un rondallaire s’encarrega de representar com si fos una obra teatral, un o més contes.\nLaboratori de lectura, són espais de creació per a les famílies que conviden a experimentar al voltant de la lectura, entesa en el sentit més ampli del terme, permeten gaudir de l’essència dels llibres infantils des de la vessant creativa. Es miren els llibres d’altra manera, s’experimenta amb ells per treure’ls tot el suc que ofereixen. Es tracta d’una experiència enriquidora, amb un format que sorprèn.Cada laboratori és un bombonet, una caixa de sorpreses.\nTallers, en els quals els nens/es hauran de fer manualitats. Se’n programen diversos al llarg de l’any i sobre temàtiques i/o efemèrides.


1969-2019: cinquanta anys del Cineclub del Centre de Lectura de Reus | Diari de Tarragona\n1969-2019: cinquanta anys del Cineclub del Centre de Lectura de Reus\nEl Centre de Lectura: portes endins. La primera projecció va ser ‘Los olvidados’, de Luis Buñuel i aquesta temporada s’han organitzat actes commemoratius\n10/05/2020 11:07 | Actualizado a 10/05/2020 15:39\nPer commemorar una història que es va iniciar el 4 de desembre de 1969, amb la projecció de Los olvidados de Luis Buñuel presentada per Miquel Porter Moix, aquesta temporada 2019-2020 hem preparat un seguit d’actes tant cinematogràfics com paral·lels i complementaris.\nPel que fa als cicles dels dimecres a la sala d’actes, durant la tardor de 2019 vàrem programar un cicle dedicat als gàngsters de Hollywood (cinema negre) presentat per Josep M. Martí Martí, periodista i professor de la UAB. També es va preparar un cicle anomenat ‘Els clàssics del cineclubisme’, presentat per Juan Manuel García Ferrer, enginyer, geògraf i escriptor cinematogràfic.\nDurant el trimestre d’hivern, es van preparar dos cicles: un sota el títol ‘Cinema, política i comunicació’ i l’altre ‘Del llibre a la pantalla’ (cinema i literatura).\nPer a la primavera de 2020 teníem previst oferir dos cicles més: ‘Cine entre bambolines’ (de l’escenari a la pantalla) i ‘Música en projecció’ (músiques a la pantalla). Però ateses les actuals circumstàncies de confinament arran de la crisi sanitària provocada pel Covid-19, els hem hagut d’ajornar i mirarem de reprogramar-los més endavant.\nPel que fa a les sessions de cinema contemporani dels divendres al Teatre Bartrina, cal destacar els èxits d’Els dies que vindran i de l’oscaritzada Paràsits. Ara el Bartrina roman tancat per temps indefinit i no podem avançar quin serà el programa de projeccions ni quan el reprendrem.\nReferent a actes que no tenen a veure estrictament amb projeccions cinematogràfiques, cal esmentar que l’octubre de 2019 es va poder contemplar a la Sala Fortuny una exposició dedicada al gran cartellista reusenc Macari Gómez MAC, amb un recull de les millors obres de la seva reconeguda carrera en l’àmbit internacional.\nA la tardor es va inaugurar una exposició dedicada al cartellista reusenc Macari Gómez MAC. FOTO: cedida\nA més, el dia 9 de novembre de 2019 es va celebrar a la nostra entitat una trobada dels cineclubs dels Països Catalans que va aplegar un bon nombre de gent procedent de molts indrets de la nostra geografia.\nA mitjans de novembre de 2019 i fins als volts de Nadal es va poder contemplar una altra exposició, en aquest cas de producció pròpia, sobre el pas dels 50 anys pel nostre cineclub. S’hi van poder contemplar cartells de les primeres etapes del cineclub de producció pròpia, fitxes, DVD, llibres, objectes de les festes i celebracions i un gran mural on hi havia ressenyades les més de 1.600 projeccions de la història del nostre cineclub. A més, es podien visionar seqüències de 50 films projectats, un per any.\nDe cara a l’estiu, de mitjan juny i fins a finals de juliol d’enguany havíem previst rebre una altra exposició. En aquesta ocasió es tracta d’una mostra produïda per la Federació Catalana de Cineclubs on s’exhibeix la trajectòria dels cineclubs catalans al llarg dels anys de la seva existència. Aquesta exposició va ser inaugurada a la Filmoteca de Catalunya el passat novembre i ara anava itinerant per diferents cineclubs. També possiblement caldrà esperar-ne una reubicació en el calendari.\nUna altra de les activitats destacades d’aquesta temporada és la celebració d’un curs de llenguatge cinematogràfic, prou atractiu i interessant, impartit per Rosa Gurrera, el qual ha assolit un èxit de públic inscrit. Aquest curs consta de 10 sessions. Ara en queden dues sessions, que es faran tan aviat com sigui possible. A més, es vol organitzar una trobada amb els membres fundadors i històrics del cineclub per retre’ls homenatge per la seva contribució. I, molt especialment, volem homenatjar el creador del logo, Pere Prats Sobrepere.\nEn el capítol de reconeixements al nostre cineclub, cal esmentar que el passat mes de febrer vàrem ser guardonats per Canal Reus Televisió i Vermuts Miró amb el premi dels Imprescindibles, i l’Ajuntament de Reus ens atorgarà la Menció Honorífica en el decurs de les festes de la Mare de Déu de Misericòrdia.\nAquest és un repàs dels esdeveniments que es produeixen en aquest any de celebracions del 50è aniversari del cineclub, i només ens resta agrair l’esforç d’aquella gent que en el decurs dels anys han contribuït a fer gran el nostre cineclub que, sortosament, gaudeix de bona salut transcorreguts 50 anys del seu inici. Tots els actes que restin pendents intentarem programar-los més endavant.


TRAGÈDIA A MALLORCA: Mor un home de 40 anys en una cursa\nMor un home de 42 anys en una cursa a Mallorca\nEls fets es van produir aquest dissabte, 7 de març\nper Redacció diumenge, 8 de març 2020 - 08:42h\nUna ambulància del SEM, en una imatge d'arxiu. | Cedida\nUn home, de nacionalitat alemanya i 42 anys d'edat, ha mort aquest dissabte, 7 de març, mentre participava en una prova Spartan Race a Mallorca. Segons han informat fonts properes al cas, l'home ha patit una aturada cardiorespiratòria i la hipòtesi que es contempla com a causa de la defunció és un sobreesforç. No obstant això, s'està a l'espera que es practiqui l'autòpsia al difunt.\nEls metges de Creu Roja han estat els primers a atendre la víctima. Posteriorment, s'han desplaçat fins al lloc dels fets efectius del Servei d'Atenció Mèdica Urgent (SAMU 061), que no han pogut fer res per salvar la vida de l'esportista.\nFa una setmana moria una corredora a Platja d'Aro\nEl cas recorda la tragèdia que es va produir ara fa set dies, el diumenge dia 1 de març, a la Costa Brava, quan una corredora de 30 anys de Palamós, al Baix Empordà, va morir durant la Marató de les Vies Verdes que es va celebrar a Platja d'Aro. Segons va avançar TV Costa Brava, la dona va patir una aturada cardiorespiratòria pels volts de les 11 del matí quan ja enfilava la línia de meta.\nEls equips d'emergència, que van acudir de seguida per intentar reanimar-la, no van poder fer res per salvar la vida de la jove. L'alcalde de Platja d'Aro, Maurici Jiménez, va lamentar a través de les xarxes socials la mort de la corredora. Jiménez va recordar que la jove havia participat en el carnaval de la localitat la setmana passada i va donar el condol a la família. El de Mallorca, doncs, és el segon cas tràgic en una prova esportiva en només set dies.\nDetenen un grup que robava a turistes a les àrees de servei de l'AP-7\nUrgent: Cop dels Mossos contra una banda criminal que robava a l'AP-7\nMallorca Cursa Defunció


Inici de curs ESDAP Catalunya 20/21\nESDAP Catalunya treballa per a iniciar el curs 2020-2021 amb el màxim de garanties atenen les indicacions sanitàries i de prevenció que donen els Departaments de Salut i Educació davant la nova normalitat.\nESDAP Catalunya al llarg del curs 2020-2021 farà ensenyaments semipresencials, ha planificat i pres mesures per a assolir amb la màxima normalitat aquesta nova situació, en aquest sentit treballem per atendre tant presencialment com virtual al nostre alumnat per tal d’assolir amb el màxim de garanties les competències del currículum del Títol superior de disseny que impartim.\nESDAP Catalunya ha reduït les dimensions dels grups classe, per aquest motiu ha desdoblat grups i està dissenyant torns en els horaris presencials de l’alumnat als campus, es posarà especial atenció en el seguiment d’acció tutorial dels estudiants de primer curs que accedeixen per primera vegada als campus escollits.Tots els estudiants tindran un seguiment que preveurà l’acompanyament necessari i també per a casos d’afectats per la covid-19.\nESDAP Catalunya segueix, com model presencial de formació superior, creient en la presència i intercanvi de coneixement a l’aula, davant però de l’experiència del darrer semestre del curs 2019-2020, preveu poder respondre ràpidament als diferents escenaris que es puguin produir per a les eventuals restriccions de presencialitat. Per aquest motiu ha accelerat el projecte de campus virtual ESDAP Catalunya i ha desplegat pel curs 2020-2021 diferents recursos al servei del professorat i alumnat : Moodle, integració del programari complet Adobe i entorn Microsoft office 365.


Ets una agència de viatges?\nVols beneficiar-te dels avantatges de ser associat de aethnic?\nVols veure com creix el teu negoci mentre cuides el planeta?\nLES 7 RAONS PER LES QUE UNIR A la COMUNITAT AETHNIC\n1. Connectar i intercanviar\nEntrant a formar part de la nostra comunitat Aethnic podràs comercialitzar els nostres viatges i estaràs en contacte amb altres agències i professionals de l’turisme responsable, beneficiant d’esdeveniments de networking i webinars. Hi ha la possibilitat que dissenyem projectes personalitzats.\n2. Formació i capacitació en RT\nAethnic promou el turisme sostenible des del camp d’acció, de manera que la formació en àrees específiques de l’turisme responsable per a tots els nostres associats està garantida. Hem creat programes formatius en línia per als nostres associats.\n3. Obtenció de major visibilitat en línia\nMitjançant múltiples canals de comunicació disponibles. Tindràs una pàgina exclusiva al lloc web. A més tindràs cabuda al nostre blog, newsletter i xarxes socials. Les opcions de col·laboració i sinergies són gairebé il·limitades :).\n4. Promoure activament el desenvolupament sostenible mitjançant el turisme\nPer ser associat contribuiràs en els diferents projectes de cooperació en els quals aethnic té presència i per descomptat difondrem la notícia. Anualment Aethnic compartirà amb els seus associats un informe anual d’impactes positius en destinacions per enfortir la Responsabilitat Social Corporativa de cada associat.\n5. Captem viatgers per a tu\nAethnic és una associació de turisme sostenible, NO és una agència de viatges. Simplement aportem la nostra experiència i tràfic online i offline perquè el planeta sigui un lloc millor.\n6. Transparència total, competència justa\nTotes les agències distribueixen els viatges Aethnic a mateix preu i es mostren ordenades de manera aleatòria cada vegada que refresques la pàgina. És el just per a tots :).\n7. Millora la teva reputació en el sector de l’turisme sostenible\nSegur que a hores d’ara ja coneixes la dificultat i el treball que requereix endinsar-se i mantenir-se en el sector atomitzat de l’turisme sostenible. Si formes part de l’associació, pots beneficiar dels nostres anys d’experiència, de la relació fluïda que tenim amb les principals entitats de el sector i contactes clau que poden resultar-de gran utilitat;).\nT’assessorem i t’ajudem!


Qüestions d'erra - Pescaparaules\nL’erra forta (/R/) és un dels sons que més es triga en pronunciar correctament, així que no és d’estranyar que molts nens vocalitzin bé en general però no sàpiguen produir correctament les paraules que continguin una /R/. De fet, s’estima que fins als 6 anys és normal que els costi pronunciar bé les paraules que continguin una o més /R/.\nAixò és degut a que el so s’aconsegueix en un punt d’unió entre la llengua i el paladar molt concret, sent gairebé impossible pronunciar una /R/ col·locant la llengua d’una altra forma a la que estem acostumats a fer. A més a més cal pensar que per poder emetre la /R/, tenint en compte que és un so fort, és necessari que la llengua tingui suficient tonicitat perquè vibri amb molt poc aire (el que utilitzem al parlar).\nI si no és així, a què pot ser degut?\nHi ha dues causes que poden provocar que un nen o una nena no pronunciï correctament aquest so. Una d’elles és que el fre lingual (que es troba per sota de la llengua) sigui tan curt que impedeixi que la llengua arribi bé al paladar per dir la /R/. Aquesta zona palatal està just per darrere dels incisius, i podrem arribar a ella sempre i quan el nostre fre lingual ens ho permeti, tant si és amb la boca tancada com amb la boca oberta.\nL’altra causa és de percepció auditiva, ja que és possible que el nen o la nena percebi com a /R/ un so similar (per exemple sentir l’erra fluixa igual que la forta), i confongui paraules que s’assemblin entre sí (com per exemple “cera” per “serra”, o al revés).\nQue hi hagi dificultats en la percepció auditiva no implica necessàriament que el nen no hi senti bé, sinó que no discrimina subtils diferències de sons similars. Tot i així, si existeix la mínima sospita que el nen o la nena no hi sent bé s’haurà d’acudir a un otorinolaringòleg perquè li faci una valoració.\nAquestes dues causes (fre lingual i percepció auditiva) són independents l’una de l’altra, però pot ser que s’uneixin i s’hagin de tractar ambdós aspectes simultàniament.\nVols saber si el teu fill o la teva filla podrà pronunciar l’/R/?\nPer saber si el fre lingual és curt o no, demana-li que obri al màxim la boca i que pugi la llengua fins a tocar les dents del davant. Amb un fre normal hi arribarà sense problemes, però si el fre és curt no podrà i per tant li serà impossible articular aquest so (a no ser que trobi alguna estratègia compensatòria, com ara parlar amb la boca molt tancada).\nAquí es mostra un esquema del que li heu de demanar al vostre fill/a i del que observareu segons la mida del seu fre lingual.


Segueix pujant: V Concurs de fotografia digital de muntanya - Memorial Agustí Torrents i Barrachina\nV Concurs de fotografia digital de muntanya - Memorial Agustí Torrents i Barrachina\nLa fotografia "La Trescenta", feta durant l'ascens al Gran Paradiso, ha estat mereixedora del premi "Tossal dels Tres Reis" que atorguen el grup "Vi Daurat" amb la col·laboració de l'AEC i la botiga d'esports de muntanya BALMAT de Barcelona. Tot i no poder anar a recollir el premi, agraeixo des d'aquí als organitzadors que s'hagin fixat en aquesta foto i la comparteixo amb tots vosaltres.\nLa Trescenta és el cim que s'observa a la fotografia. Té una altura de 3675 metres i s'hi pot accedir des del refugi Vittorio Emanuele II, el mateix que serveix de base per l'ascensió al Gran Paradiso.\nV Concurs de fotografia digital de muntanya - Memo...\nItineraris de la batalla de l'Ebre en BTT (7): La ...


David Oliver escollit nou president d’Esquerra Republicana a Sant Adrià\n- En una assemblea celebrada el passat divendres la secció local ha reorganitzat la seva executiva després de l’èxit de les eleccions municipals.\nDavid Oliver, fins ara secretari de política municipal d’ERC Sant Adrià, ha estat escollit aquest divendres, per ampli consens, president de la Secció Local dels republicans. Pol Carrión deixa la presidència després d’assumir l’acta de regidor el passat 15 de juny.\nAmb aquest canvi. la secció continua la forma de fer d’ERC, de no acumular càrrecs en les mateixes persones, fomentant noves incorporacions i ampliant constantment les estructures del partit a nivell local.\nA més, amb aquesta decisió, es permet a Carrión centrar-se en la tasca de regidor, deixant pas a noves cares en la presidència local. Carrión, però, no es desvincula de l’executiva ja que acompanyarà Oliver des de la vicepresidència i la secretaria d’Organització.\nPer David Oliver “Aquest és un gran repte que assumeixo amb orgull i il·lusió. A nivell local tenim una gran responsabilitat amb la ciutat com a segona força municipal, i, a nivell nacional, estem en un moment històric molt greu, amb el nostre president a la presó i diversos companys i companyes empresonats i a l’exili.”\nEntre les cares noves destaca la de Claudi Villagra, que serà el secretari de nova ciutadania i Martí Oliver que assumirà la secretaria de Xarxes socials, de nova creació. També es crea la secretaria de Moviments Socials, que tindrà a Mercè Curto al capdavant i Cesc Soriano serà el portaveu del Jovent Republicà dins l’executiva.\nL’executiva es completa amb dues vocalies que recauen en Manel Rubí i Toni Hernández i un responsable del local i material, Andrés Vélez.\nUna nova etapa després de l’èxit del 26M\nLa renovació respon a la necessitat de reorganitzar-se després dels resultats obtinguts el 26M, que van situar Esquerra Republicana com a segona força municipal amb cinc regidors. Ampliant-la amb l’objecte de consolidar la feina feta i poder tenir més presència als barris de la ciutat.\nAmb aquests canvis a l’executiva es vol permetre als regidors compatibilitzar les seves responsabilitats dins la secció local amb la seva tasca de representants de la ciutadania.


Espot manté que l’executiu no va assistir a la marxa del 8-M per “no polititzar-la” | BonDia Diari digital d'Andorra.\nAgències/Foto: Facundo Santana\nEl cap de Govern, Xavier Espot, va justificar l’absència de membres del Govern a la marxa que havien convocat les associacions feministes per la mala interpretació que creu que s’hauria fet de l’assistència de l’executiu. Segons Espot, s’entenia que era una “iniciativa liderada” per aquestes entitats i no volien que semblés que se n’“apropiaven” o “treien protagonisme a una causa” que les entitats “lideraven”. Espot, que va fer aquestes manifestacions després del minut de reflexió convocat per l’executiu per commemorar el Dia internacional de la dona treballadora, va manifestar que no volen que s’entengui com que no hi ha una “adhesió” a la causa defensada en la marxa per Stop Violències i Acció Feminista, i va emfasitzar que comparteixen “moltes de les proclames” que es van fer durant la concentració.\nEspot va respondre així a les afirmacions del PS que lamentaven l'absència de membres del Govern a la marxa; va afegir, a més, que "altres formacions no han entès" aquesta necessitat de despolititzar l'esdeveniment, tot i que no ha volgut entrar a fer-ne valoracions.\nEl cap de Govern va fer aquestes manifestacions en el marc del minut de reflexió que es va celebrar davant del Govern, emmarcat en els actes del Dia Internacional de les Dones, i en què van participar el cap de Govern, diferents ministres i personal de l’administració. Espot va recordar que aquesta acció ja es va dur a terme l’any passat i que pretén “testimoniar el suport a la causa que es defensa el 8 de març”. En aquest sentit, va afegir que és una lluita que cal dur a terme cada dia i ha reconegut que, si més no, la commemoració en aquesta jornada serveix per “visibilitzar la discriminació que encara pateix la dona i el camí que queda per recórrer”.\nEscrit per ciutadana el Dt., 10/03/2020 - 08:17 Enllaç permanent